Document ID: 32005D0816

KOMISSION PÄÄTÖS,
tehty 21 päivänä marraskuuta 2005,
Viron tasavallalle annetusta luvasta käyttää eräitä likimääräisiä arvioita arvonlisäverosta kertyvien omien varojen perusteen laskemiseksi
(tiedoksiannettu numerolla K(2005) 4423)
(Ainoastaan vironkielinen teksti on todistusvoimainen)
(2005/816/EY, Euratom)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan atomienergiayhteisön perustamissopimuksen,
ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 13 artiklan,
sekä katsoo seuraavaa:
(1)
Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (2), jäljempänä ’kuudes direktiivi’, 28 artiklan 3 kohdan mukaisesti jäsenvaltiot voivat edelleen vapauttaa veroista tietyt liiketoimet tai verottaa niitä, ja nämä liiketoimet on otettava huomioon arvonlisäverosta (alv) kertyvien omien varojen perustetta määritettäessä.
(2)
Kuudennen direktiivin 28 artiklan 3 kohdan säännösten soveltamisen osalta Viron tasavallan Euroopan yhteisöihin liittymistä koskevan asiakirjan (3) liitteessä VI olevan 7 jakson (verotus) 1 kohdan b alakohta antaa Viron tasavallalle luvan vapauttaa tietyt kuudennen direktiivin liitteessä F luetellut liiketoimet veroista.
(3)
Viron tasavalta ei pysty laskemaan tarkasti tiettyjen kuudennen direktiivin liitteessä F olevassa 17 kohdassa tarkoitettujen liiketoimien arvonlisäverosta kertyvien omien varojen perustetta. Tällainen laskenta aiheuttaa todennäköisesti perusteettoman hallinnollisen rasitteen suhteessa vaikutukseen, joka tällaisilla liiketoimilla on Viron tasavallan alv-varojen kokonaisperusteeseen. Viron tasavalta pystyy suorittamaan laskennan käyttämällä likimääräisiä arvioita tämän, kuudennen direktiivin liitteessä F mainitun liiketoimiluokan osalta. Viron tasavallalle pitäisi näin ollen antaa lupa laskea alv-peruste käyttämällä likimääräisiä arvioita neuvoston asetuksen (ETY, Euratom) N:o 1553/89 6 artiklan 3 kohdan toisen luetelmakohdan mukaisesti.
(4)
Omia varoja käsittelevä neuvoa antava komitea on hyväksynyt kertomuksen, johon on kirjattu komitean jäsenten lausunnot tästä päätöksestä,
ON TEHNYT TÄMÄN PÄÄTÖKSEN:
1 artikla
Arvonlisäverosta kertyvien omien varojen perusteen laskemiseksi 1 päivästä toukokuuta 2004 lähtien Viron tasavallalle annetaan lupa käyttää likimääräisiä arvioita seuraavan, kuudennen direktiivin liitteessä F tarkoitetun liiketoimiluokan osalta:
1)
henkilökuljetukset (liitteessä F oleva 17 kohta).
2 artikla
Tämä päätös on osoitettu Viron tasavallalle.
Tehty Brysselissä 21 päivänä marraskuuta 2005.

Labels: 8
2
15
18